Հայոց Ցեղասպանութեան օրակարգը, միշտ առաջնահերթութիւն եղած է Կիլիկիոյ հայրապետներուն համար։ Արամ Ա. վեհափառ, որպէս Եկեղեցիներու համաշխարհային խորհուրդի (WCC), երկու շրջաններու (1991-2006) Համակարգող (Moderator), միջազգային ատեաններու թէ միջ-եկեղեցական համագումարներուն, պաշտօնական հանդիպումներու, պետական թէ օտար եկեղեցական շրջանակներու ու ժողովներու ընթացքին, Ցեղասպանութեան եւ հայոց պահանջատիրութեան հարցը միշտ արծարծած է ու սեղանի վրայ դրած, պատմական ստոյգ տեղեկութիւններու, պետական արխիւներու եւ վերապրողներու ականատեսի վկայութիւններու վրայ հիմնուած։